Síðani í 2008 hava føroyingar gjøgnum Føroysku barnahjálpina stuðlað nógvum børnum í Liberia. Fleiri teirra eru foreldraleys og hava einki netverk, sum kann hjálpa teimum. Tí royna vit at hjálpa okkara ungu at fáa eina útbúgving, sum kann gera tað lættari hjá teimum at standa á egnum beinum. Í mai mánaða kom skipið, sum Albert Abrahamsen á Strondum siglir við, til Dakar í Senegal. Albert setti seg í samband við Barnahjálpina at vita, um hann kundi sleppa at heilsa upp á gentuna, sum hann og konan í fleiri ár hava stuðlað. Tað bleiv ein uppliving av teimum stóru fyri bæði Albert og Hermane. –Tað er stuttligt at síggja menningina hjá børnunum og teimum ungu, sum fáa hjálpina, og at summi teirra nú taka lut í sjálvbodnum arbeiði í sínum egna landi, segði Rúna Sivertsen við Helga Abrahamsen, tá R 7 ringdi til Liberia at frætta um vitjanina har.